Franjevački samostan
sv. Frane u Zadru
Trg sv. Frane 1 23 000 ZADAR Tel. 023/ 250-468 Fax: 023/ 254-349
WEB STRANICA: www.svetifrane.org
Osoblje samostana: fra Josip Sopta, provincijal,
fra Drago Ljevar, gvardijan 098 337 001 ili e-mail: drago.ljevar@si.t-com.hr
fra Diego Deklić tajnik provincije, vikar, ekonom, tel. 254-348
i fra Tomislav Ćurić knjižničar
Zadar, 12. lipnja 2011.

21(76)2011.

Evanđelje Iv 20,19-23
Kao što mene posla Otac, i ja šaljem vas: Primite Duha Svetoga.
Čitanje svetog Evanđelja po Ivanu
Uvečer onoga istog dana, prvog u tjednu, dok su učenici u strahu od Židova bili zatvorili vrata, dođe Isus, stane u sredinu i reče im: »Mir vama!« To rekavši, pokaza im svoje ruke i bok. I obradovaše se učenici vidjevši Gospodina. Isus im stoga ponovno reče: »Mir vama! Kao što mene posla Otac i ja šaljem vas.« To rekavši, dahne u njih i kaže im: »Primite Duha Svetoga. Kojima otpustite grijehe, otpuštaju im se; kojima zadržite, zadržani su im.«
Riječ Gospodnja.
Meditacija:
Oče, podari nam mudrost
da tebe spoznamo,
revnost da te tražimo,
strpljivost da te čekamo,
srce kojim ćemo o tebi razmišljati
život da te naviještamo
u snazi Duha
Gospodina našega, Isusa Krista. (Ambrozije)

„Izvanredno
Današnji duhovski tekstovi nas na nešto potiču. U Djelima apostolskim se govori o „šumu" „jake oluje" kao i o „ognjenim jezicima", govor o govoru u jezicima „glosolalija" i iznenadno razumijevanje do sada nepoznatih jezika. To na neki način zvuči posebno i sliči na neku kuhinju psihijatra. Da bi se još pojačao ovaj izvanredni fenomen, Isus dolazi kroz zatvorena vrata svojim učenicima. Zar to polako ne sliči na piskaranje evanđelista i religioznu histeriju? DM

DUHOVI (Iv 20, 19–23)
Kako danas govoriti o duhu i duhovnosti u vremenu kada je dugo svaka duhovnost nijekana, pa i ludorijom proglašavana? Ipak baš u ovome vremenu treba govoriti o duhu i duhovnosti, jer je čovjek sveden na jednodimenzionalnost i time oštećen. Zapravo, ne može biti sretan i potpun ako se ostavi na jednoj dimenziji – materijalnoj (tjelesnoj). Čovjek, ljudsko biće, nije stvar. On je osoba i njegovu osobnost karakterizira duhovnost – duh.
Duh je život koji daje materijalnosti – tjelesnost - životnost. Biblija obilježava početak života uz duh, Duha Božjega. Prije Božjeg Duha sve je bilo u kaosu i tami, a poslije u kozmosu (redu) i svijetlu. Čim je Duh 'zalebdjeo nad vodama' provreo je život u svemiru. I baš u dahu Duha Božjeg nastalo je istinsko životno stvaranje. Bog je postao prepoznatljiv po svome duhu, po Životu. Znači, stvaranje svemira, pa i stvaranje čovjeka vezano je uz Duh.
Duh je život svemu stvorenome. Duh prožima sve živo, a u čovjeku je uobličen u osobnost pa je stoga čovjek sličan Bogu. On je Božja slika i prilika. Ne svojom tjelesnom anatomijom nego svojim duhom. Po duhu je univerzalan, po duhu je osoba, po duhu ljubi, po duhu je brat i sestra, prijatelj, po duhu stvara obitelj, zajednicu, čovječanstvo. Duh je taj koji karakterizira čovjeka, koji daje čovjeku bezgraničnu vrijednost koja ga diferencira od svega stvorenoga.
Duh Božji je dar Božji čovjeku, kozmosu. Duh izvodi kaos u kozmos (nered u red). Duh Božji čini velikim sve Patrijarhe, sve Proroke. Duh je u vodi. Oni baš svojim duhom daju pečat svojem vremenu i cijeloj povijesti. Duh je uzdigao Proroke u navjestitelje i animatore čovječanstva. (Apostoli preporođeni Duhom više nisu u rukama nosili ploče zakona nego Duha u srcu). Uz Duh je vezan Isusov dolazak u svijet. Isus je utjelovljen po Duhu Božjem. U Isusu je on opipljiv i očima vidljiv. I kao što je važno utjelovljenje Duha Božjega u Isusu, a moglo bi se reći da je za nas osobno još važnije utjelovljenje Božjeg Duha u našim dušama, u našoj dubini (Eckhart).
Po tome mi postajemo slični Isusu, postajemo Božji u Bogu. Pa i Isus je trajno prisutan u svijetu po svojem duhu. On obećava svojim učenicima Duha.'Bolje je za vas da odem, ako ne odem neću vam poslati svojega Duha'. A Duh je najvažniji, jer on stvara i preporađa. U Duhu Božjem, kojega treba osjetiti u svome srcu, prepoznaje se Boga kao Oca i Isusa kao utjelovljenje Ljubavi Bože. U Duhu prepoznajemo u Isusu Sina Božjega. Bez Duha je nemoguće spoznati Isusu, pa bi se moglo reći da je nemoguće prepoznati ni dugoga čovjeka kao čovjeka, kao prijatelja, kao brata, kao zajedničara. Duh čini čovjeka manje divljim. Dok u čovjeku ne 'proradi' Duh on je divlji, animalan.
Duh upitomljuje čovjeka. Što je čovjek produhovljeniji time je pitomiji i kulturniji. Kako zamisliti i doživjeti kulturu bez duha? Ne čudimo se da su materijalistički nazori bili rušitelji kulture. Što bi za njih značila kultura ako nije govor duha? Kako u sebi doživjeti Duha? On se nudi svim ljudima, on je u ljudima. Kako ga prepoznati? Prema velikim duhovnim učiteljima potrebno je osloboditi se stvari, svijeta, grijeha. Biti 'prazan' svijeta da bi nas mogao ispuniti duh. (Eckhart, Tauler). Dok je čovjek okupiran stvarima duh ne može progovoriti. Kad se čovjek oslobodi stvari, kad se razlikuje od stvari, tada u sebi doživljava duha i tada progovara drugim 'jezikom' i drugim 'jezicima'.
Sigurno je on nepoznat onome tko u njemu nije probuđen, a isto tako onaj tko je u duhu probuđen taj je preporođen u svojem biću i bivstvu. U svojoj vjeri. Duh mu je najveći dokaz. Kao što ljubav sama sebe najjasnije pokazuje i dokazuje. Tako je i s duhom. Probuđen čovjek u Božjem duhu prepoznaje Boga i čovjeka. Božić se 'dogodio' u 'noći', a Duhovi se događaju u punini svijesti (na svjetlosti). U Utjelovljenju Bog postaje čovjek, a u Duhu čovjek postaje kao Bog, Božji. Plodovi su Duha: bratstvo, zajedništvo, ljubav...
Tamo gdje je Duh Božji tamo je ljubav i život. Tamo je čovjek osmišljen i smiren uza sve poteškoće. Marjan Jurčević

Duhovi godine A (Iv 20,19-23)
Popričesna meditacija
Na blagdan Duhova, 2003. godine, Sveti Otac je, na misi na Delti, citirao Ezekijela i kazao: “Od sva četiri vjetra dođi, Duše, i dahni u ova trupla da ožive!” (Ez 37,9)
Duhovi – rođendan Crkve! Nije rođena ni voljom većine ni zalaganjem ljudi. Crkva je rođena kao dar Uskrsloga Krista. Apostoli osjećaju silnu povezanost... Treba nam Duh Sveti. “Bez Božanstva Tvojega čovjek je bez ičega!”
Jednom je u jeruzalemskom hramu Isus uskliknuo: “Ako je tko žedan neka dođe k meni i neka pije: i iz njegove će utrobe poteći potoci žive vode!” (Iv 7,37-38) Čovjek i čovječanstvo žedni su Duha. Čovjek - stvoren na sliku Božju, Bogu sličan - prožet Duhom može radosno služiti, ustrajati u požrtvovnosti, iskreno praštati, strpljivo prihvaćati brige svijeta.
Stoga:
“Rijeke žive vode potecite,
neka Duh se razlije,
svakom žednom srcu donesite
Božju ljubav zauvijek.”
Stoga:
“Ti zapuši sa sve četiri strane svijeta,
neka suhe kosti ožive,
cijela zemlja nek zbog Tebe bude sveta,
Tvoja vatra nek zapali sve.”
Priredio: Dario Miletić

Uskrs i Duhovi
Zadnja rečenica umanjuje zadovoljstvo današnjeg evanđelja. "Kome zadržite, bit će zadržano!" Tko je na katolički način uključen u društvo, ovo će ga, na kraju uskrsnog izvještaja, podsjetit na uskrsnu ispovijed. Vlast opraštanja grijeha ovdje govori i o neopraštanju grijeha, o njihovu zadržavanju. Odmah nam padaju na pamet asocijacije na zloupotrebu vlasti u Crkvi. Pa nije daleko ni sveta inkvizicija. Zadržavanje grijeha, neopraštanje nikako ne spada u Duhove.
Ivanovo evanđelje gleda Duhove i Uskrs u jednom. Još istoga dana se dogodilo ono što opisuju Djela apostolska kao Duhove, 50 dana kasnije. Ivanovo evanđelje jasno pokazuje da Duh, koji je nad apostole sišao 50 dana poslije, jest Duh raspetog i uskrslog Krista. Nikakav besadržajni Duh, nego Duh onoga koji se u uskrsnuću pokazao kao Duh života.
Na dan uskrsa ulazi Isus posred svojih učenika. Evanđelje živo opisuje situaciju: učenici su se zatvorili od straha pred progonom. Zaključali prozore i vrata. Bez Isusa, ne samo da su izgubili nadu, nego čak i život izvan svoje uplašene grupe. Prvo što u ovakvoj situaciji evanđelje jasno pokazuje jest da se Isusa ne može isključiti. Ovdje se ne spekulira kako je Isus došao kroz zatvorena vrata. Ovdje se jasno govori o iskustvu učenika. Ondje gdje smo mi prekinuli svaki kontakt, tu Bog preuzima inicijativu po Isusu Kristu: Uskrsli će doći u našu sredinu i daje nam svoj mir: "Mir vama!" DM

SATNICA * OBAVIJESTI * SATNICA * OBAVIJESTI * SATNICA
Sveta ispovijed radnim danom od 8 do 11 i od 17,30 do 18,30 sati
Nedjeljom i blagdanom prije sv. Mise.

Nedjelja 12. VI. DUHOVI - Večeras naši mladi izvode predstavu u 21 sat pod naslovom «Na putu do čuda”
Ponedjeljak: 13. VI: SV. ANTE Mise su u 7; 8; 9; 10 i 11 sati. Popodne u 17 sati blagoslov cvijeća i djece. Večernja Misa u 20 sati
Petak 17. VI.
Otvor izložbe „Samostani Franjevačke provincije sv. Jeronima“. Fotografije su snimljene iz aviona. Otvorenje je u petak 17. lipnja 2011. u 12 sati
Nedjelja 19. VI. PRESVETO TROJSTVO
Toga dana u 20 sati na Misi pjevaju naši bogoslovi iz Zagreba s bogoslovima Hercegovačke Provincije. Nakon Mise u 21 sat predstavljaju svoj CD koji možete promotivno povoljno kupiti.
NEDJELJE SU MISE u 8,30 u 10 i u 20 sati
Svaki dan je misa u 7 i u 20 sati
Služba časova (časoslov): svagdanom u sv. misi,
nedjeljom i svetkovinama Večernja u 19,30 sati.
Prve nedjelje u mjesecu sastanak s FSR-om sat vremena prije večernje mise
Euharistijsko klanjanje: u petak poslije Mise
Krunicu molimo svaki dan u 19,30 sati. LIPANJSKA POBOŽNOST

PODNO GRIJANJE U CRKVI SV. FRANE
12. LIPNJA 2011. Bogu hvala i svima hvala za pomoć pri uređenju PODA CRKVE.
Molimo Vas da nam pomognete platiti (prema svojim mogućnostima) podno grijanje i izvedene radove.
Naručili smo projekt instalacije solarnih kolektora za podno grijanje. Molimo Vas da nam pomognete ostvariti ovaj projekt.
Svaki Vaš dar je dobrodošao i unaprijed Vam zahvaljujemo.
Za sve koji žele uplatiti novac na žiro račun mogu preuzeti uplatnicu u sakristiji.
Vi možete svoje priloge uplatiti za grijanje u sakristiji ili preko žiro računa:
Samostan sv. Frane u Zadru Hypo Alpe-Adria Bank d. d., Zagreb:
2500009-1101027824 s naznakom da je to za crkvu i samostan
sv. Frane u Zadru.

Posebno preporučamo pogledajte nedjeljna i blagdanska čitanja u PPT i PPS prezentacijama.
www.svetifrane.org (stranica našeg samostana sv. Frane u Zadru)
www.mali-brat.com (stranica naših mladih sv. Frane Zadar)
www.ofm-sv-jeronim.hr (stranica naše Provincije sv. Jeronima Zadar)
www.svetinikola.hr (stranica župe sv. Nikole Tavelića u Rijeci)